Где је размах снаге?...
Алекса Шантић 
Сјени Милорада Ј. Митровића
Гдје је размах снаге? Гдје је сила мушка?
И свијетли подвиг дјела непролазних?
Ја видим: нас редом садашњост љуљушка,
Кô дјецу, у мекој зипци снова празних.

Ко се прену на глас братовљевих мука
И с мелемом благим невољнима стиже?
Ко погледа небо раширених рука
И смирене душе крст на плећи диже?

Милиони зову, помоћ ишту нашу,
Но богова нема да испију чашу -
Трн не боде чело покољења мазних.

Гдје је размах снаге? Гдје је сила мушка?
Ја видим: нас редом садашњост љуљушка,
Кô дјецу, у мекој зипци снова празних.

Шантићеве песме 1907.